අප රට අන්තයටම විවේචනය කරන ඇතැම් රටවල නායකයන් පවා රටේ සිදුව ඇති සංවර්ධනය පිළිබඳ මවිතය පළ කරද්දී දිනූ නිදහසත් සංවර්ධනයත් පිළිගන්නට මේ රටේම උපන් ඇතැම් පිරිසක් සූදානම් නොමැතිවීම කනගාටුවට කරුණක් බව ජනාධිපති මහින්ද රාජපක්ෂ මහතා පැවසීය.බෝම්බ පුපුරණ, අනතුරුදායක රටක් බවට එදා හඳුන්වාදුන් ශ්‍රී ලංකාව අද උතුරේ සිට දකුණට නිදහසේ ගමන් කළ හැකි ඒකීය රටක් බවට පත්ව ඇතැයි පැවසූ ජනාධිපතිවරයා තිස් වසරක ත්‍රස්තවාදයක් පරාජය කර මෙතරම් වේගයෙන් යළි නැඟී සිටි වෙනත් රටක් ලෝකයේ නොමැති බව ප්‍රකාශ කළේය.ජනාධිපති මහින්ද රාජපක්ෂ මහතා මේ අදහස් පළ කළේ සිවිල් ආරක්ෂක බළකා සේවා වනිතා ඒකකය මගින් ඉදිකළ නිවාස 250 ක අයිතිය ප්‍රදානය කිරීමේ උත්සවයට කොළඹ මියුසියස් විද්‍යාලීය ශ්‍රවණාගාරයේදී පෙරේදා (25) පැවැති උත්සවයට එක්වෙමිනි.මහින්ද චින්තනයේ ඉසුරු බර දිවියකට සැමට නිවසක් යන තේමාව යටතේ රාජ්‍ය ආරක්ෂක හා නාගරික සංවර්ධන අමාත්‍යාංශයේ ලේකම් ගෝඨාභය රාජපක්ෂ මහතාගේ උපදෙස් පරිදි සිවිල් ආරක්ෂක සේවා වනිතා ඒකකය විසින් නිවාස නොමැති රණවිරු පවුල් 250 ක් සඳහා තුන්වන අදියර යටතේ ඉදිකළ නිවාස 250 ක යතුරු අද මෙලෙස ප්‍රදානය කෙරිණ.කෙතරම් තර්ජන, ගර්ජන ආවද එක්සේසත් කළ රට තුළ සංවර්ධන වැඩපිළිවෙළ ඉදිරියටම ගෙන යන බව අවධාරණය කළ ජනාධිපතිවරයා අද ඉතාම දියුණු රටක් ශ්‍රී ලාංකේය ජාතියට හිමි ව ඇති බව පැවසීය.එදා ආරක්ෂක අංශ ශක්තිමත් කරනවිට යුද්ධයෙන් පසු ඔවුන්ට කුමක් කරන්නේදැයි ඇසූ අයට අද නිසි පිළිතුරු ලැබී ඇති බවත් උතුරේ මෙන්ම දකුණේත් ආගමික ස්ථානයේ සිට මංමාවත්, රෝහල් ගොඩනැංවෙන්නේ එම තරුණයින්ගේ දෑතින් බවත් ජනාධිපතිතුමා පැවසීය.එදා උතුරේ පාලම් බිඳ දමන්නට, බිම් බෝම්බ වැළලීමට, රට විනාශ කිරීමට පුරුදු කළ තරුණයන් පුනරුත්ථාපනය කොට සිවිල් ආරක්ෂක සේවයට බඳවා ගත් බව පැවසූ ජනාධිපතිතුමා අද උතුර ගොඩනැංවීමට කැපව සිටින්නේ එම තරුණයන් බව ප්‍රකාශ කළේය.උතුරේ තරුණයන් ආරක්ෂක අංශ වෙත එක්වීම වැළැක්වීමට ඇතැම් ජාතිවාදී පක්ෂ එදා උත්සහ කළ බවත් එම තරුණයින් පුනරුත්ථාපනය කර ආරක්ෂක අංශ වෙත බඳවා නොගන්නට ඔවුන් උතුරේ ජාතිවාදී දේශපාලන පක්ෂවල ගොදුරක් වීම වැළැක්විය නොහැකි බවත් ජනාධිපතිතුමා කියා සිටියේ ය.වසර 2005 ට පෙර යුගය සහ අද සසඳා බලන විට සිවිල් ආරක්ෂක දෙපාර්තමේන්තුව විශාල දියුණුවක් ඇති බවත් ඉතාම කෙටි කාලයක් ඇතුළත තමන්ගෙ වෘත්තීය තත්ත්වය ඉහළම මට්ටමකට පරිවර්ථනය කර ගන්න සමත් වූ මෙරට දැවැන්තම සේවය සිවිල් ආරක්ෂක සේවය බවත් ජනාධිපතිවරයා වැඩිදුරටත් පැවසීය.නියෝජ්‍ය ඇමැති සරත් වීරසේකර, රාජ්‍ය ආරක්ෂක සහ නාගරික සංවර්ධන අමාත්‍යාංශයේ ලේකම් ගෝඨාභය රාජපක්ෂ, යුද හමුදාපති ලුතිනන් ජෙනරාල් දයා රත්නායක, නාවික හමුදාපති රියාර් අද්මිරාල් ජයනාත් කොළඹගේ, සිවිල් ආරක්ෂක බලකායේ අධ්‍යක්ෂක රියාර් අද්මිරාල් ආනන්ද පීරිස්, ආරක්ෂක අමාත්‍යාංශයේ සේවා වනිතා ඒකකයේ සභාපතිනි අයෝමා රාජපක්ෂ යන මහත්ම මහත්මීන් ඇතුළු පිරිසක් මෙම අවස්ථාවට එක්ව සිටියහ..